**Retningslinjer støtte**

1. Det er bare klatreklubber som er **medlem av NKF**, som har**rapportert medlemmer** ved siste medlemsrapportering, og som har **betalt medlemskontingent** som er stønadsberettiget. Unntaket er nye klatreklubber som er tatt opp i NKF, men som er så nye at de ikke har registrert medlemmer ved siste registrering.
2. **Innendørs** gis det kun støtte til aktiviteter som har barn, unge (6-19år) og/eller personer med funksjonsnedsettelse (alle aldre) som en prioritert målgruppe. Dere kan inkludere flere målgrupper, men må kunne vise til en prioritering av disse målgruppene.
3. All aktivitet for barn og ungdom må følge [idrettens barnerettigheter](https://www.idrettsforbundet.no/tema/barneidrett/idrettens-barnerettigheter/), [bestemmelser om barneidrett](https://www.idrettsforbundet.no/tema/barneidrett/bestemmelser-om-barneidrett/) og [retningslinjer for ungdomsidrett](https://www.idrettsforbundet.no/tema/ungdomsidrett/retningslinjer-for-ungdomsidrett/).
4. Støtten skal gå til enkeltstående arrangementer og oppstart av nye aktiviteter. Aktiviteter som er normal drift i klubben (eks: treningsgrupper, ukentlige grupper/samlinger) støttes ikke.
5. Det kan gis noe støtte til utstyr, men investeringen må væra avgjørende for å gjennomføre eller starte en aktivitet.
6. Aktiviteter med lav terskel for deltakelse blir prioritert.
7. Aktiviteter med samarbeid mellom flere klubber prioriteres.
8. Som hovedregel kan en ta maks kr 500 i egenandel for barn og unge under 18 år til NKF-støttet aktivitet. Skal dere ha høyere egenandel må dette gjøres rede for i søknaden. For voksne er det ingen krav.
9. Støtten kan ikke brukes til alkohol.
10. Midler for å gjennomføre kurs (ikke samlinger) er forbeholdt de klubber som har stort behov for midler for å få det gjennomført. Ved gjennomføring av kurs må det meldes på deltakere og rapporteres inn i Idrettskurs. Dere melder inn dato for kurset til NKF som registrerer kurset i Idrettskurs, deltakerne melder seg enkelt på via «min idrett», instruktøren får tilgang til å gjøre endringer og godkjenne alle deltakere i etterkant. Rapportering av kurs må gjøres før utbetaling av midler.
11. Skal støtten fra NKF brukes til honorar for instruktører/trener/rutesettere/foredragsholdere ol. dekker vi som hovedregel maks kr 1500 per dag per person for samlinger og etter NKFs kompensasjonstabell ved innleie av kurslærere til gjennomføring av kurs.
12. Klubben må sende inn rapporteringsskjema når aktiviteten er gjennomført. Støtten blir utbetalt i etterkant, når rapporteringsskjemaet er levert. Utbetalingen skjer i forhold til regnskap.
13. Klubben kan kun søke om samme tiltak en gang og maks to ulike tiltak totalt per år. Hvis det er midler igjen på slutten av året kan klubben tildeles midler til flere tiltak.
14. Rapport levers senest 4 uker etter aktiviteten er gjennomført. Alle rapporter må være levert innen kalenderåret.